Van bome tot kleiosse - Mogol Pos
Van bome tot kleiosse
February 9, 2018 February 8, 2018 - by Ria Wells - Leave a Comment
Gert se kleios
LEPHALALE — Die knellende droogte en warm bosveld kon die lede van die Dendrologiese vereniging se tak Manketti nie keer om Saterdag 3 Februarie 'n uiters interessante uitstappie na Fahad Game Lodge langs die Limpoporivier mee te maak nie.
Daar is vir ongeveer 10 km langs die rivier se wal gery en Gert du Plessis met sy ongelooflike kennis oor bome met slim name en al het as boommeester opgetree en uitstappiegangers kon uit dié bron van kennis put. Bome onder bespreking was veral die anaboom, rivierrankdoring, appelblaar, Transvaalse katjiepiering, grootblaarkoorsbessieboom en die wilde dadelpalm.
Dit was 'n groot verrassing toe oud-onnie van Hoërskool Ellisras, Dries Joubert en sy vrou Ena, wat in die omgewing kuier van Pretoria af, hulle ook by die groep aangesluit het. Dries versamel self houtmonsters van inheemse bome en het al meer as 300 monsters. Hy het ook gewys hoe die deursnee van 'n boomvaring lyk wat vir 35 jaar in sy tuin gestaan en toe om een of ander rede gevrek het. Die groep was duidelik gefassineer deur dié verskynsel. Hulle was ook gelukkig genoeg om nat klei van 'n reuse miershoop af te haal waarna die herinneringe dadelik onder 'n paar bekwame hande kleiosse geword het.
Nog 'n boompie met die interessante naam, kokkeder, oftewel die dwergsoetdoring, is van alle kante bekyk.
Na 'n warm dag in die veld is die uitstappie afgesluit met 'n welkome braai by een van die chalets. As jy volgende keer van die uitstappies wil meemaak, skakel gerus vir Marthie Scheepers by 083 609 0181 vir enige verdere inligting oor Tak Manketti en toekomstige uitstappies.